Akira Toriyama, creatorul "Dragon Ball" și al altor anime-uri populare, a murit la vârsta de 68 de ani, potrivit presei internaționale.
Seria de manga "Dragon Ball "a lui Toriyama, care a început în 1984, s-a vândut în milioane de exemplare la nivel mondial și a fost adaptată în emisiuni TV, jocuri video și filme de animație extrem de populare.
Povestea creată de Akira Toriyama îl are în prim plan pe Son Goku, un personaj emblematic care își crește puterile colectând bile magice cu dragoni. Prin intermediul acestor bile, cunoscute sub numele de "Dragon Ball"s, personajul se angajează în lupte pentru a proteja Pământul de amenințări malefice și pentru a-și apăra prietenii și familia. Son Goku devine un simbol al curajului, al perseverenței și al loialității în fața adversității, captivând și inspirând generații întregi de fani din întreaga lume.
Pe lângă "Dragon Ball", acesta este și creatorul "Dr. Slump". Akira s-a stins din viață a vârsta de 68 de ani, pe 1 martie, din cauza unui hematom subdural acut. Operele sale au marcat o generație întreagă de fani și au fost apreciate în întreaga lume.
Manga "Dragon Ball", lansată pentru prima dată în paginile revistei de benzi desenate Weekly Shonen Jump în 1984, a captivat imaginația cititorilor și a fost ulterior adaptată în filme, jocuri video și seriale TV, fiind distribuită în peste 80 de țări.
Pe lângă contribuția sa la lumea manga, Akira Toriyama a fost recunoscut și pentru designul de personaje și monștri în cadrul seriei de jocuri de rol extrem de populare "Dragon Quest".
"Nu-l vom uita niciodată pe Akira Toriyama pentru darul pe care l-a lăsat pe acest pământ. Nu-mi pot imagina o lume fără 'Dragon Ball'", a scris un fan pe site-ul oficial al francizei "Dragon Ball".
"Ar fi avut multe altele de realizat. Cu toate acestea, a lăsat numeroase titluri manga și opere de artă în această lume. Sperăm ca universul creativ unic al lui Akira Toriyama să continue să fie iubit de toată lumea pentru mult timp de acum înainte", a declarat studioul său.